b'\n_START_ARTICLE_\nThomas Tallis\n_START_PARAGRAPH_\nTomas Talis (angl. Thomas Tallis, kiti pavard\xc4\x97s variantai: Tallys, Talles; apie 1505 m. \xe2\x88\x92 1585 m. lapkri\xc4\x8dio 20 arba 23 d.) \xe2\x80\x93 XVI a. angl\xc5\xb3 renesanso kompozitorius.\n_START_SECTION_\nBiografija\n_START_PARAGRAPH_\nTomas Talis gim\xc4\x97 pirmajame XVI a. de\xc5\xa1imtmetyje, tikriausiai Kente. Pirm\xc4\x85kart pamin\xc4\x97tas 1530-31 m. benediktin\xc5\xb3 Dauverio vienuolyno knygose gaunantis u\xc5\xbemokest\xc4\xaf u\xc5\xbe vargonininko darb\xc4\x85. Gali b\xc5\xabti, kad Talis buvo susij\xc4\x99s su gretimo Kenterberio benediktin\xc5\xb3 ba\xc5\xbeny\xc4\x8dios choru. Jo sukurtos mi\xc5\xa1ios \xe2\x80\x9eMissa salve intemerata\xe2\x80\x9c datuojamos apie 1530 m. 1535 m. benediktin\xc5\xb3 vienuolyno Dauverio at\xc5\xa1aka buvo u\xc5\xbedaryta. 1537\xe2\x88\x921538 m. Talis minimas Londono \xc5\xa0v\xc4\x8d. Marijos ant Kalvos ba\xc5\xbeny\xc4\x8dioje. Ne\xc5\xbeinoma, ar jis ten dainavo, ar grojo vargonais. 1538 m. Tomas Talis persik\xc4\x97l\xc4\x97 \xc4\xaf Voltemo abatij\xc4\x85 Esekse. 1540 m. ir \xc5\xa1i abatija buvo panaikinta, Talis gr\xc4\xaf\xc5\xbeo \xc4\xaf Kent\xc4\x85, \xc4\xafsidarbino Kenterberio katedroje, kur gal\xc4\x97jo dirbti su berniuk\xc5\xb3 ir vyr\xc5\xb3 chorais. I\xc5\xa1 prad\xc5\xbei\xc5\xb3 dainavo. 1543 m. jis prad\xc4\x97jo dainuoti Karali\xc5\xa1koje koply\xc4\x8dioje Londone. 1544 m. dokumentuotas koply\xc4\x8dios daininink\xc5\xb3 sud\xc4\x97tyje. Gali b\xc5\xabti, kad \xc5\xa1i\xc4\x85 viet\xc4\x85 jam par\xc5\xabpino Kenterberio arkivyskupas. Tomas Talis nebe paliko Karali\xc5\xa1kosios koply\xc4\x8dios iki gyvenimo galo. Neabejotinai ten dirbo ir vargonininku, nors pirm\xc4\x85kart \xc5\xa1iose pareigyb\xc4\x97se minimas tik 1570 m. Jo paslaugomis naudojosi valdovai Henrikas VIII, Edvardas VI, Marija I Tiudor ir El\xc5\xbebieta I. Gali b\xc5\xabti, kad Talis u\xc5\xbesi\xc4\x97m\xc4\x97 ir mokytojo veikla. Vis\xc4\x85 \xc5\xa1\xc4\xaf laik\xc4\x85 Talis k\xc5\xabr\xc4\x97 muzik\xc4\x85, taik\xc4\x97 polifonijos taisykles karali\xc5\xa1kosios koply\xc4\x8dios giedotoj\xc5\xb3 chorams._NEWLINE_1552 m. Talis ved\xc4\x97 moter\xc4\xaf, vardu Joan\xc4\x85. Ne\xc5\xbeinomi poros vaikai. Joana pergyveno Tal\xc4\xaf ketveriais metais. 1557 m. jam, kartu su berniuk\xc5\xb3 choro vadovu Richard Bower, karalien\xc4\x97 Marija perleido karali\xc5\xa1kosios sodybos Kente gaunamas pajamas, kas bendrai sudar\xc4\x97 nemenk\xc4\x85 91 svaro ir 12 \xc5\xa1iling\xc5\xb3 kasmetin\xc4\x99 sum\xc4\x85. 1572 m. prie karali\xc5\xa1kosios koply\xc4\x8dios prisijung\xc4\x97 talentingiausiu Anglijos kompozitoriumi \xc4\xafvardijamas Viljamas Berdas. D\xc4\x97l infliacijos Talis su Berdu 1573 m. kreip\xc4\x97si \xc4\xaf El\xc5\xbebiet\xc4\x85 I d\xc4\x97l pajam\xc5\xb3 padidinimo. Abiem kompozitoriams 1575 m. El\xc5\xbebieta I-oji suteik\xc4\x97 i\xc5\xa1imtin\xc4\x99 teis\xc4\x99 Anglijoje publikuoti ir spausdinti muzik\xc4\x85. Tai pad\xc4\x97jo vietiniams Anglijos kompozitoriams i\xc5\xa1gars\xc4\x97ti ir atlaikyti konkurencin\xc4\x99 kov\xc4\x85 su \xc5\xbeemynin\xc4\x97s Europos kompozitoriais. Tais pa\xc4\x8diais metais pasirod\xc4\x97 motet\xc5\xb3 rinkinys \xe2\x80\x9eCantiones sacrae\xe2\x80\x9c lotyn\xc5\xb3 kalba, kuriame buvo publikuota po 17 Talio ir Berdo k\xc5\xabrini\xc5\xb3. Leidybos veikla tikriausiai nebuvo labai pelninga, nes 1577 m. abu kompozitoriai v\xc4\x97l kreip\xc4\x97si \xc4\xaf karalien\xc4\x99 d\xc4\x97l metini\xc5\xb3 pajam\xc5\xb3 padidinimo ir jiems buvo suteikta papildoma 30 svar\xc5\xb3 kasmetin\xc4\x97 suma i\xc5\xa1 karali\xc5\xa1k\xc5\xb3j\xc5\xb3 \xc5\xbeemi\xc5\xb3 pajam\xc5\xb3. Dirbdamas Londone Talis nuomojo nam\xc4\x85 Grinvi\xc4\x8de. Ten ir mir\xc4\x97 1585 m. lapkri\xc4\x8dio 20 arba 23 d. Palaidotas vietos parapijos St. Alfege ba\xc5\xbeny\xc4\x8dios presbiterijoje. Talio religin\xc4\x97s pa\xc5\xbei\xc5\xabros ne\xc5\xbeinomos. Linkstama j\xc4\xaf laikyti tiek protestantu, tiek kataliku. Kataliko versija tikriausiai yra \xc4\xaftikinamesn\xc4\x97. Tai sp\xc4\x97jama i\xc5\xa1 jo draugi\xc5\xa1k\xc5\xb3 ry\xc5\xa1i\xc5\xb3 su kataliku Viljamu Berdu, bei su kataliki\xc5\xa1ka Kenterberio arkivyskupija. Talis nebuvo gav\xc4\x99s nuobaud\xc5\xb3 protestanti\xc5\xa1koje Anglijoje, skirtingai nuo Viljamo Berdo.\n_START_SECTION_\nK\xc5\xabryba\n_START_PARAGRAPH_\nTomas Talis dirbo beveik visuose to meto Anglijos ba\xc5\xbenytin\xc4\x97s muzikos \xc5\xbeanruose. Jis i\xc5\xa1populiarino ir pritaik\xc4\x97 Europos polifonin\xc4\x97s muzikos taisykles Anglijos muzikoje, nors ry\xc5\xa1i\xc5\xb3 su ankstesniais Anglijos kompozitoriais, kaip John Taverner, irgi yra jo k\xc5\xabryboje. Talio i\xc5\xa1 pa\xc4\x8di\xc5\xb3 \xc4\xafsp\xc5\xabdingiausi\xc5\xb3 ir monumentaliausi\xc5\xb3 k\xc5\xabrini\xc5\xb3 Anglijos muzikoje laikomas net 40 vokalo partij\xc5\xb3 motetas \xe2\x80\x9eSpem in alium\xe2\x80\x9c. Talio vard\xc4\x85 pasaulyje garsina Anglijos vokalinis ansamblis The Tallis Scholars, besispecializuojantis ankstyvosios Europos muzikos atlikime.'